Ašoka praakrit
Ašoka praakrit oli keskindo-aaria murdekontiinum, mille keelekujusid kasutati Maurjate riigi valitsejale Ašokale (valitses 268–232 eKr) omistatud Ašoka ediktides. Need "ediktid" on raidkirjad monumentaalsetel sammastel (Ašoka sambad), mis räägivad Ašoka pöördumisest budismi ja budismi põhimõtetest. Murrete seas on esindatud Loode-India, Lääne-India ja Ida-India keelte eellasmurded, Kesk-India keelte omad mitte; vastava piirkonna raidkirjad kasutavad Ida-India keelekujusid. Ašoka praakrit põlvneb vanaindia keele murdest, mis on lähedases suguluses veedade keelega, lahknedes sellest mõne India algkeelest säilinud vanapärasuse tõttu. Ašoka praakriti mälestised on kirjutatud braahmi ja kharošthi kirjas (ainult loodes).